Tupa oli täysi, mutta järjestyshäiriöitä ei syntynyt, kun topless-asuun pukeutunut tarjoilija Mari Mutikainen lisäsi henkilökunnan vahvuutta reilun kolmen tunnin ajan Vikin baarissa Heinolan Vierumäellä lauantaina myöhäisillasta.

Mutikaisen vuoro alkoi puoli kymmenen jälkeen eikä asiakkaitakaan juuri sitä ennen lauantaina paikalla ollut.

Aivan työvuoronsa alussa Mutikainen joutuu varoittamaan yhtä asiakasta, joka varovasti ujuttaa kättään kohti häntä ja varovasti kysyy, saako koskea. Vastaus on napakka: ”Katsoa saa, mutta ei koskea.” Asiakas uskoo.

Suurin osa asiakkaista on miehiä, mutta joukossa on tavallisen lauantain tapaan myös naisia. Karaoke soi kuten tavallista.

Juomat eivät mene kaikille asiakkaille kaupaksi, vaikkakin he viihtyvät Mutikaisen baaritiskin edustalla jutustelemassa.

Hyvät fiilikset

Mutikainen tarjoilee shotteja asiakkaille häntä varten rakennetulla tiskillä. Salin puolellekin tarjoilu tarvittaessa hoituu.

Vikin baari on aivan tavallinen pienen taajaman ravintola teollisuusalueen kupeessa tien varressa. Se on toiminut vuodesta 1952 ja mainostaa itseään Suomen vanhimpana toimivana baarina. Valtatie 5 kulkee parin kilometrin päässä. Asiakkaita tulee Lahdesta asti.

– Fiilikset on ihan hyvät. Porukkaa on riittänyt ja asiakkaat ovat olleet kohteliaita, kertoo Mari Mutikainen

– Tissejähän asiakkaat tietysti paljon kommentoivat. Erinäisiä kommentteja tulee. Toiset tykkää ja toiset ei. Yleensä ihan positiivista se kommentointi on.

Mutikaista ei katsominen haittaa. Tottumusta työhön on. Taustaltaan Mutikainen, 23, on erotiikka-alan yrittäjä ja toimii stripparina. Hänellä on striptease- ja hierontasalonki Pink Room Lahdessa.

Edeltäjä jänisti

Vikin baarin yrittäjä Rolf Ora yritti jo marraskuun alussa topless-iltaa, mutta tuolloin sovittu työkeikka tarjoilijan kanssa epäonnistui, sillä tarjoilija ilmoitti hieman ennen työvuoronsa alkua, ettei saavu paikalle.

– Päätin jo silloin, ettei luovuteta. Kun jotain päätetään, niin se tehdään.

Ora oli elokuusta alkaen hakenut tarjoilijaa työpaikkailmoituksella Tori.fi-nettipalvelussa.

– Hyvää palautetta tänään tuli nuoremmilta ja vanhemmilta asiakkailta. Moni oli päästään pyörällään, että ”ohhoh” ja että, ”onhan tämä totta”.

Ora itse toimii ravintolassaan karaoke-isäntänä.

– Siinä oli hyvä katsella ilmeitä. Joku katsoi häpeillen, joku rohkeammin.

Aivan ainutlaatuinen ei topless-idea ole, sillä Mari Mutikaisen mukaan tätä on harrastettu muuallakin sitten 1990-luvun huippuvuosien.